奉和聖製過晉陽宮應制
作者：蘇頲
朝代：唐

paragraphs: 隋運與天絕，生靈厭氛昏。
聖期在寧亂，士馬興太原。
立極萬邦推，登庸四海尊。
慶膺神武帝，業付皇曾孫。
緬慕封唐道，追惟歸沛魂。
詔書感先義，典禮巡舊藩。
高殿綵雲合，春旗祥風翻。
率西見汾水，奔北空塞垣。
款曲童兒佐，依遲故老言。
里頒慈惠賞，家受復除恩。
下輦崇三教，建碑當九門。
孝思敦至美，億載奉開元。